पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के संक्रमण काल में दुनिया के कई रंग निराले देखने मिल रहे हैं। इस समय मध्यप्रदेश के साथ ही सागर में कोरोना संक्रमण बेकाबू होता जा रहा है। इस बार संक्रमण की लहर ने गांवों को भी चपेट में ले लिया है। ऐसे में गांवों में अब कोरोना को लेकर जागरुकता नजर आने लगी है। ग्रामीण स्वयं आगे आकर संक्रमण से बचाओ की पहल कर रहे हैंं। एक ऐसा ही मामला सागर से 45 किमी दूर ग्राम खामखेड़ा में देखने को मिला। गांव के पांच युवक मजदूरी करने के लिए राजस्थान के अलवर गए थे। लेकिन कोरोना संक्रमण की रोकथाम के लिए लागू हुए कोरोना कर्फ्यू के बाद युवक वापस गांव लौट आए।
यहां उन्होंने गांव और परिवार वाले संक्रमण से सुरक्षित रहें इसलिए खुद को खेत में क्वारेंटाइन कर लिया। खेत में क्वारेंटाइन युवक पेड़ के नीचे ही दिन और रात बिता रहे हैं। परिवार वाले उन्हें रोजाना पॉलीथिन में खाना ले जाकर दे देते हैं। क्वारेंटाइन के दौरान युवक खेत से बाहर नहीं आते। यहीं मोबाइल पर मूवी देख और सोकर समय बिता रहे हैं। दयाशंकर बताते है कि मजदूरी करने के लिए गांव के जोगेंद्र, नीरज, प्रदीप और प्रेमलाल के साथ राजस्थान के अलवर गया था। लेकिन लॉकडाउन होने पर वापस गांव लौट आए और खुद को खेत में जाकर क्वारेंटाइन कर लिया।
खाने के बर्तन रखे अलग, पेड़ के नीचे सोते और कुएं से पीते हैं पानी, चार्जिंग की बनाई देसी जुगाड़
खेत में क्वारेंंटाइन मजदूर जोगेंद्र ने कहा क्वारेंटाइन होने के बाद किसी से नहीं मिले। परिवार वालों ने खाने के लिए अलग बर्तन दे दिए। इसके बाद रोजाना पॉलीथिन में खाना लाकर दे जाते हैं। खेत में बने कुएं से पानी पीते हैं। वहीं दोपहर हो या रात पेड़ के नीचे ही बिता रहे हैं। समय निकालने के लिए मोबाइल पर फिल्म देखते हैंं या फिर सो जाते हैं। अभी तक सभी साथी स्वस्थ हैं। किसी को कोई परेशानी नहीं है।
खेत में क्वारेंटाइन मजदूर युवकों के लिए मनोरंजन का साधन सिर्फ मोबाइल है। उन्हें मोबाइल चार्ज करने की परेशान हो रही थी। ऐसे में मजदूरों ने खेत में लगी पानी मोटर के बिजली वायर से देसी जुगाड़ बैठाकर चार्जिंग पॉइंट बना लिया। जमीन में लोहे की रॉड गाड़ कर अर्थिंग बनाई और बिजली वायर से जोड़कर चार्ज बना दिया। इसी से यह लोग मोबाइल चार्ज कर रहे हैं। इससे क्वारेंटाइन के दौरान मोबाइल में फिल्म देख समय बिता रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn